section_heading: Vojna karijera
paragraph_text: Leopold von Hauer je rođen 26. siječnja 1854. u Budimpešti. Potječe iz stare plemićke i vojničke obitelji. Njegovi preci istaknuli su se u borbama prilikom druge turske opsade Beča (1683.), kao i u Ratu za španjolsku baštinu (1701.–1714.). Sin je Stephana, inače načelnika odjela pri ministarstvu unutarnjih poslova, i Antonie Welsersheimp. S 10 godina počinje vojno školovanje u kadetskoj školi u Marburgu. Školovanje nastavlja u Terezijanskoj vojnoj akademiji koju završava s odličnim uspjehom, nakon čega od kolovoza 1872. služi u 11. husarskoj pukovniji. Nakon završetka škole, 1875. godine odlazi na imanje vojvotkinje Elisabeth gdje je mentor mladom nadvojvodi Eugenu. Godine 1879. vraća se na službu u 11. husarsku pukovniju s time da je u međuvremenu, u svibnju 1877., promaknut u čin natporučnika. Godine 1883. pohađa Vojni konjički institut, nakon čega je u siječnju 1889. unaprijeđen u čin konjičkog satnika. Od 1892. ponovno obnaša dvorske dužnosti ovaj put kod nadvojvotkinje Stephanie, udovice nasljednika austrougarskog prijestolja nadvojvode Rudolfa. Nakon tri godine dvorske službe, 1895. godine, premješten je u 5. husarsku pukovniju. U međuvremenu je, u studenom 1894., promaknut u čin bojnika. U kolovozu 1896. imenovan je ravnateljem Konjičkog kadetskog instituta u Mährisch-Weisskirchenu tijekom koje službe je u svibnju 1897. unaprijeđen u čin potpukovnika.